ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0838/96 υποβολή: Cristiana Muscardini (NI) προς την Επιτροπή (12 Απριλίου 1996)

Θέμα: Καθιέρωση κινητών χειρουργείων

Έχοντας διαπιστώσει τον τρόπο με τον οποίο η υγειονομική οργάνωση είναι σε θέση να αντιμετωπίζει, δυστυχώς πολύ συχνά, λίαν δραματικές καταστάσεις, μπορούμε να σκεφθούμε ότι και στην Ευρώπη μπορούν εκτός από τα κανονικά νοσοκομεικά πρώτης επέμβασης με υγειονομικό προσωπικό να θεσπισθεί κάποιος αριθμός νοσοκομειακών εξοπλισμένων σαν χειρουργεία που με ιατρικό προσωπικό αποσπασμένο από τις Πρώτες Βοήθειες θα μπορούν να πραγματοποιούν επί τόπου επείγουσες επεμβάσεις.

Μπορεί να αναφέρει η Επιτροπή εάν ήδη λειτουργεί σε κάποιο κράτος μέλος παρόμοια υπηρεσία και αν δεν θα ήταν σκοπιμο να προταθεί σε όλες τις κοινοτικές χώρες η καθιέρωση (ανάλογα με τον πληθυσμό της κάθε περιοχής) τέτοιων κινητών χειρουργείων άμεσης επέμβασης με σκοπό τη διάσωση ανθρωπίνων ζωών;

Απάντηση του κ. Flynn εξ ονόματος της Επιτροπής (8 Μαΐου 1996)

Οι εθνικές υπηρεσίες πολιτικής άμυνας διαθέτουν σε 6 τουλάχιστον κράτη μέλη κινητά χειρουργικά κέντρα, που μπορούν επίσης να καταστούν ταχύτατα διαθέσιμα σε οποιοδήποτε άλλο κράτος μέλος που υφίσταται μείζονα καταστροφή ή τεχνολογική καταστροφή, το οποίο να ζητά συμπληρωματικές μονάδες για την αντιμετώπιση των αναγκών του.

Η εν λόγω βοήθεια σε ειδικά μέσα είναι πραγματοποιήσιμη στο πλαίσιο της κοινοτικής συνεργασίας όσον αφορά την πολιτική άμυνα, συνεργασία που βασίζεται στο ψήφισμα του Συμβουλίου της 08.07.1991 σχετικά με τη βελτίωση της αμοιβαίας βοήθειας μεταξύ κρατών μελών σε περίπτωση φυσικής και τεχνολογικής καταστροφής ((ΕΕ C 198, 27.7.1991. )).
ΓΡΑΠΤΗ ΕΡΩΤΗΣΗ P-0756/96 υποβολή: Charles Goerens (ELDR) προς την Επιτροπή (21 Μαρτίου 1996)

Θέμα: Συμμαχίες στον τομέα της ψηφιακής τηλεόρασης

Η συμμαχία BSkyB-Bertelsmann-Canal Plus-Havas στον τομέα της ψηφιακής τηλεόρασης δημιουργεί πολλά ερωτηματικά όσον αφορά την πολιτική ανταγωνισμού. Οι πρωταγωνιστές της συμμαχίας ισχυρίζονται ότι στόχος τους είναι κατά κύριο λόγο η γερμανική τηλεόραση. Ορισμένοι υψηλά ιστάμενοι (μεταξύ των οποίων ο κ. Pierre Lescure, γενικός διευθυντής του Canal Plus) δεν δίστασαν να δηλώσουν ότι θετικό αποτέλεσμα της συμμαχίας αυτής θα είναι ότι η γαλλική αγορά θα αποκτήσει χαρακτήρα «αδύτου». Αν δεν κάνουμε λάθος, τούτο σημαίνει ότι για το Canal Plus δεν θα υπάρχει πλέον επίφοβος ανταγωνισμός στην αγορά αυτή.

Γνωρίζει η Επιτροπή την ύπαρξη μιας τέτοιας συμφωνίας περιορισμού του ανταγωνισμού, που συνεπάγεται η εν λόγω συμμαχία;

Εάν ναι, τούτο δεν ισοδυναμεί με προσπάθεια δημιουργίας καρτέλ σε μια εθνική αγορά, πράγμα που απαγορεύεται από τους κοινοτικούς κανόνες ανταγωνισμού;

Δεν κρίνει η Επιτροπή ότι η πρόθεση αυτή αντίκειται στη δεδηλωμένη πολιτική της στον τομέα των νέων μέσων και των νέων υπηρεσιών στο πλαίσιο της κοινωνίας της πληροφορίας, πολιτική που στοχεύει ακριβώς στην υποστήριξη της ανάπτυξης ενός ουσιαστικού ανταγωνισμού στους τομείς αυτούς σε ολόκληρη την Ευρωπαϊκή Ένωση και στα κράτη μέλη;

Απάντηση του κ. Van Miert εξ ονόματος της Επιτροπής (11 Απριλίου 1996)

Η Επιτροπή ενημερώθηκε για τις συμφωνία μεταξύ της Bertelsmann, Canal+, News Corporation και Havas στην οποία αναφέρθηκε το Αξιότιμο Μέλος.

Πάντως, επειδή τα μέρη εργάζονται ακόμη για την ολοκλήρωση της συμφωνίας και δεν την έχουν ακόμη κοινοποιήσει θα ήταν πρόωρο για την Επιτροπή να αποφανθεί σχετικά, προτού έχει τη δυνατότητα να εξετάσει σε λεπτομέρειες, εάν είναι συμβιβάσιμη ή όχι προς τους κονοτικούς κανόνες του ανταγωνισμού.

Αφότου κοινοποιηθεί η εν λόγω συμφωνία, η Επιτροπή δεν θα παραλείψει να μελετήσει λεπτομερώς το περιεχόμενο καθώς και τις επιπτώσεις για την αγορά συνδρομητικής τηλεόρασης στα διάφορα κράτη μέλη, δεδομένου ότι η Επιτροπή θα καταβάλει κάθε προσπάθεια για τη διαφύλαξη ενός αποτελεσματικού συστήματος ανταγωνισμού στην αγορά αυτή.
ΓΡΑΠΤΗ ΕΡΩΤΗΣΗ E-0852/96 υποβολή: David Hallam (PSE) προς την Επιτροπή (12 Απριλίου 1996)

Θέμα: Ευρωπαϊκό Παρατηρητήριο για το Ρατσισμό και την Ξενοφοβία

Σε ποια ανακοίνωση της Επιτροπής αναφερόταν ο Επίτροπος Flynn στην απάντηση προς την ερώτησή μου Ε-2750/95 ((ΕΕ C 340 της 18.12.1995, σελ. 53. )) σχετικά με τη δημιουργία Ευρωπαϊκού Παρατηρητηρίου για το Ρατσισμό και την Ξενοφοβία και πότε δημοσιεύτηκε η ανακοίνωση αυτή;

Απάντηση του κ. Flynn εξ ονόματος της Επιτροπής (15 Μαΐου 1996)

Στις 13 Δεκεμβρίου 1995 η Επιτροπή ενέκρινε ανακοίνωση σχετικά με το ρατσισμό, την ξενοφοβία και τον αντισημιτισμό και πρόταση απόφασης του Συμβουλίου που ανακηρύσσει το 1997 «ευρωπαϊκό έτος κατά του ρατσισμού» ((COM (95) 653 τελικό. )).

Η ανακοίνωση αυτή διαβιβάστηκε στο Ευρωπαϊκό Κοινοβούλιο με επιστολή στις 22 Ιανουαρίου 1996.
ΓΡΑΠΤΗ ΕΡΩΤΗΣΗ E-0583/96 υποβολή: Reimer Bφge (PPE) προς την Επιτροπή (11 Μαρτίου 1996)

Θέμα: Προγράμματα

Ο ανταγωνισμός για τα αγροτικά προϊόντα και τα είδη διατροφής έχει ιδιαίτερα ενταθεί στη διεθνή αγορά μέσω των συμφωνιών της ΓΣΔΕ (GATT) και άλλων παραχωρήσεων προς τις τρίτες χώρες.

Δεν θεωρεί η Επιτροπή, σ' αυτό το πλαίσιο, ως απαραίτητο, να ενισχυθεί η διεθνής ανταγωνιστικότητα της ευρωπαϊκής γεωργίας μέσω της ενισχύσεως των δραστηριοτήτων προωθήσεων των πωλήσεων της Ε.Ε.;

Πώς εκτιμά η Επιτροπή τη δυνατότητα, να χρησιμοποιήσει για τη χρηματοδότηση των προγραμμάτων μάρκετιγκ και προωθήσεως των εξαγωγών της Ε.Ε., πόρους από πιστώσεις της ΕΓΤΠΕ - Εγγυήσεις που δεν έχουν εισέτι διατεθεί;

Απάντηση του κ. Fischler εξ ονόματος της Επιτροπής (3 Απριλίου 1996)

Η Επιτροπή συμμερίζεται την άποψη του Αξιότιμου Μέλους του Κοινοβουλίου σύμφωνα με την οποία θα πρέπει να ενισχυθούν οι ενέργειες προώθησης των κοινοτικών γεωργικών προϊόντων στις τρίτες χώρες.

Η Επιτροπή υπενθυμίζει ότι, για ορισμένα προϊόντα, οι ενέργειες αυτές έχουν ήδη υλοποιηθεί. Μελετά, σήμερα, τις δυνατότητες διεύρυνσης των ενεργειών αυτών προκειμένου να περιληφθούν και άλλα προϊόντα τα οποία δεν τυγχάνουν του συστήματος επιστροφών κατά την εξαγωγή.
ΓΡΑΠΤΗ ΕΡΩΤΗΣΗ E-0653/96 υποβολή: Νικήτας Κακλαμάνης (UPE) προς την Επιτροπή (15 Μαρτίου 1996)

Θέμα: Απόρριψη επιλεγέντος φοιτητή στο πρόγραμμα SOCRATES-ERASMUS

Ο Έλληνας φοιτητής του Οικονομικού Τμήματος του Πανεπιστημίου της Βιέννης κ. Κούλας Μιχαήλ, επελέγη στα πλαίσια του προγράμματος SOCRATES-ERASMUS για ανταλλαγή κατά το εαρινό εξάμηνο (14/2-30/6/96) στο Οικονομικό Πανεπιστήμιο Αθηνών.

Αφού ολοκλήρωσε τις γραφειοκρατικές διαδικασίες, έλαβε τις σχετικές επιταγές και ταξίδεψε στην Αθήνα, αλλά το Ελληνικό Πανεπιστήμιο του αρνήθηκε την παρακολούθηση των μαθημάτων.

Ερωτάται η Επιτροπή:

1. Γιατί, εφόσον είχε επιλεγεί για το πρόγραμμα ανταλλαγής, το Ελληνικό Πανεπιστήμιο δεν τον δέχεται;

2. Πώς θα αποζημιωθεί οικονομικά και ηθικά ο φοιτητής για τα έξοδα και την ταλαιπωρία που υπέστη;

3. Συμβάλλουν τέτοια περιστατικά στην αξιοπιστία της εικόνας του προγράμματος SOCRATES-ERASMUS;

Απάντηση της και Edith Cresson εξ ονόματος της Επιτροπής (22 Μαΐου 1996)

Οι έρευνες της Επιτροπής δεικνύουν ότι υπάρχει παρεξήγηση μεταξύ του Πανεπιστημίου της Βιέννης και της αρμόδιας Αυστριακής αρχής για την διανομή υποτροφιών στην κινητικότητα των φοιτητών στο πλαίσιο του Erasmus. Πράγματι, και τα δύο πανεπιστήμια, αποστολής και παραλαβής, συμφωνούν να μη δεχθούν την αίτηση του κ. Κούλα για περίοδο φοίτησης στο εξωτερικό. Εντούτοις, η εθνική αρχή δεν ήταν έγκυρα ενήμερη και έχει ήδη προσφέρει στον φοιτητή την υποτροφία Erasmus.

Οι σπουδαστές που συμμετέχουν στο Erasmus καλούνται να παραμένουν σε στενή επαφή με τους καθηγητές τους στα πανεπιστήμια αποστολής και να υποβάλουν επίσημα πανεπιστημιακά έγγραφα για την ενδοπανεπιστημιακή συμφωνία που προβλέπει την κινητικότητά τους, το πρόγραμμα σπουδών στο εξωτερικό και την αναγνώριση αυτής της περιόδου.

Γι'αυτή τη συγκεκριμένη περίπτωση, η Επιτροπή παρενέβη και οι δαπάνες του φοιτητή θα καλυφθούν από τις εθνικές αρχές.
ΓΡΑΠΤΗ ΕΡΩΤΗΣΗ E-0417/96 υποβολή: Cristiana Muscardini (NI) προς την Επιτροπή (29 Φεβρουαρίου 1996)

Θέμα: Νέα έδρα της Επιτροπής στο Λουξεμβούργο

Σύμφωνα με πληροφορίες που δημοσιεύτηκαν στον Τύπο, η Επιτροπή διαπραγματεύεται με τη γερμανική εταιρεία Hochtief τη μίσθωση συμπλέγματος γραφείων που θα χρησιμοποιηθεί ως επέκταση του κέντρου Jean Monnet και το οποίο βρίσκεται υπό κατασκευή στο Λουξεμβούργο από την ίδια εταιρεία. Πρόκειται για ένα συγκρότημα, σε απόσταση 3 χιλιομέτρων από τη σημερινή έδρα της Επιτροπής, με χωρητικότητα 35.000 τετραγωνικών μέτρων για γραφεία που θα καταλάβουν τους πάνω ορόφους ενός τεράστιου εμπορικού κέντρου. Μπορεί να επιβεβαιώσει η Επιτροπή:

1. εάν αληθεύει ότι έχει δεσμευτεί να καταβάλει ενοίκιο για 25 έτη, χωρίς ωστόσο να αποκτά την κυριότητα του ακινήτου, δαπάνη η οποία θα ανέρχεται συνολικά σε περίπου 8 δισ. FLUX,

2. εάν έχει εξετάσει το ενδεχόμενο αγοράς ολόκληρου κτιρίου παρακείμενου στη σημερινή έδρα της και επί του οποίου θα έχει την αποκλειστική χρήση, με συνολική δαπάνη περίπου 5 δισ. FLUX που θα αποπληρωθεί σε 15 έτη, και συνολική εξοικονόμηση 6 δισ. σε σχέση με την αρχική πρόταση (3 δισ. λιγότερα σε σύγκριση με το ενοίκιο που ζητεί η εταιρεία Hochtief συν την κυριότητα του κτιρίου);

3. εάν αληθεύει ότι αυτή η δεύτερη πρόταση δεν έγινε δεκτή προκειμένου να συναφθεί σύμβαση μίσθωσης με την εταιρεία Hochtief, για την οποία έχει ήδη αρχίσει έρευνα για την ανάμιξή της σε άλλες «ύποπτες» υποθέσεις, και για ποιους λόγους;

4. ποια είναι, κατά την Επιτροπή, τα οικονομικά οφέλη που την οδήγησαν να αρνηθεί εξοικονόμηση 6 δισ. FLUX;

Απάντηση του κ. Liikanen εξ ονόματος της Επιτροπής (12 Απριλίου 1996)

1. Η Επιτροπή δεν έλαβε καμία δέσμευση υπό την έννοια που αναφέρει το Αξιότιμο Μέλος του Κοινοβουλίου.

2. Η δυνατότητα να αποκτήσει κτίριο σε οικόπεδο εφαπτόμενο προς την σημερινή της έδρα ενδιέφερε πάντοτε την Επιτροπή. Ως προς αυτό, της προτάθηκε πρόσφατα προσφορά την οποία δεν είχε η ίδια ζητήσει.

3. Η πρόταση αυτή δεν απορρίφθηκε. Ωστόσο ο κατασκευαστής δεν έχει ακόμη επιβεβαιώσει την διαθεσιμότητα του οικοπέδου καθώς και τη χωρητικότητα του προβλεπόμενου κτιρίου. Ο κατασκευαστής θα πρέπει να επιλεγεί σύμφωνα με τη διαδικασία που καθορίζει η οδηγία 93/37/ΕΟΚ του Συμβουλίου ((ΕΕ αριθ. L 199 της 9.8.1993. )) σχετικά με τις δημόσιες συμβάσεις έργων.

4. Εν πάση περιπτώσει, η Επιτροπή αξιολογεί πάντοτε πριν αναλάβει οποιαδήποτε δέσμευση, την σχέση κόστους/αποδοτικότητας. Στο παρόν στάδιο δεν είναι δυνατόν να εκφέρει γνώμη για το θέμα αυτό.
ΓΡΑΠΤΗ ΕΡΩΤΗΣΗ E-0922/96 υποβολή: Josι Torres Couto (PSE) προς την Επιτροπή (23 Απριλίου 1996)

Θέμα: Ευρωπαϊκό Κοινωνικό Ταμείο - Χρήση των πόρων και χρηματοοικονομικό κόστος

Η Επιτροπή θεωρεί ότι το προϊόν της χρήσεως των προερχομένων από τις πιστώσεις του Ευρωπαϊκού Κοινωνικού Ταμείου πόρων, που πραγματοποιούν ή πρόκειται να πραγματοποιήσουν οι επιχειρηματίες, συνιστά έσοδο του Ταμείου αυτού.

Ποία θέση τηρεί η Επιτροπή όσον αφορά τις χρηματοοικονομικές επιβαρύνσεις τις οποίες υφίστανται οι επιχειρηματίες που είναι υποχρεωμένοι να προσφεύγουν για χρηματοδότηση στις τράπεζες, για να αντιμετωπίσουν την σημαντική καθυστέρηση στην μεταφορά των διαφόρων δόσεων των κονδυλίων από τις Βρυξέλλες προς τα κράτη μέλη;

Απάντηση του κ. Flynn εξ ονόματος της Επιτροπής (15 Μαΐου 1996)

Σύμφωνα με την ισχύουσα νομοθεσία (άρθρο 21, σημ. 1, 2 και 3 του καν. (ΕΟΚ) αριθ. 2082/93 ((ΕΕ L 193 της 31.7.1993. ))) «η πληρωμή των οικονομικών συνδρομών πραγματοποιήθηκε σύμφωνα με τις δεσμεύσεις στον προϋπολογισμό και απευθύνονταν στην εθνική, περιφερειακή ή τοπική αρχή ή οργανισμό που διόρισε γι' αυτό το σκοπό στην αίτηση που υπέβαλε το ενδιαφερόμενο κράτος μέλος, σε προθεσμία που δεν υπερέβαινε, κατά γενικό κανόνα, τους 2 μήνες από την παραλαβή της εγκεκριμένης αίτησης». Η Επιτροπή σέβεται σχολαστικά τις προθεσμίες αυτές. Στο ίδιο άρθρο προβλέπεται, σύστημα προκαταβολών της Επιτροπής στους δικαιούχους, που ανέρχεται μέχρι το 80%.

Οι πληρωμές που εκτελούν οι διαχειριστές στους τελικούς δικαιούχους πρέπει να είναι σύμφωνα με την τήρηση της παραγρ. 5 του άρθρου 21 του καν. (ΕΟΚ) αριθ. 2082/93 το οποίο ορίζει ότι «τα κράτη μέλη διορίζουν τις αρχές τις οποίες εξουσιοδοτούν να εκδίδουν τις βεβαιώσεις που αναφέρονται στις παραγρ. 3 και 4 και επιβλέπουν την καταβολή στους δικαιούχους των ποσών των προκαταβολών και των πληρωμών στις συντομότερες προθεσμίες, χωρίς δε να υπερβαίνουν, κατά γενικό κανόνα, τους 3 μήνες μετά την παραλαβή των πιστώσεων από το κράτος μέλος, με την επιφύλαξη ότι οι αιτήσεις των δικαιούχων πληρούν τις απαραίτητες προϋποθέσεις για την διεκπεραίωση των πληρωμών».

Η Επιτροπή επαληθεύει τις σχετικές εθνικές διατάξεις σχετικά για την προθεσμία των 3 μηνών σχετικά με τη μεταφορά των κεφαλαίων στους τελικούς δικαιούχους ώστε να αποφεύγονται τα ελλείμματα στο ταμείο πράγμα που θα μπορούσε να θέσει υπό αμφισβήτηση τη χρηστή εκτέλεση των ενεργειών.

Όσον αφορά την έγκριση των οικονομικών δαπανών που βαρύνουν τους προωθητές προγραμμάτων, η Επιτροπή επισύρει την προσοχή του αξιότιμου βουλευτή στο άρθρο 2 του καν. (ΕΟΚ) αριθ. 2084/93 (1) το οποίο ορίζει ότι τέτοιες δαπάνες δεν προβλέπονται.

Σύμφωνα με τους όρους των καν. (ΕΟΚ) αριθ. 2081/93 (1) και αριθ. 2082/93, η Επιτροπή συμμετέχει στο κόστος των ενεργειών επαγγελματικής κατάρτισης. Εάν οι ενέργειες γενούν έσοδα, κυρίως στα αρχικά αποτελέσματα των οικονομικών εφαρμογών των προκαταβολών που ελήφθησαν από τους προωθητές προγραμμάτων, το κόστος των ενεργειών μειώνεται απαραιτήτως. Στο εξής, για να ορίζεται το πραγματικό κόστος, αυτά τα ποσά πρέπει να καταλογίζονται ως έσοδο των ενεργειών.
ΓΡΑΠΤΗ ΕΡΩΤΗΣΗ E-0414/96 υποβολή: Anita Pollack (PSE) προς την Επιτροπή (29 Φεβρουαρίου 1996)

Θέμα: Οφθαλμολογική εξέταση οδηγών

Γνωρίζει η Επιτροπή ότι στο Ηνωμένο Βασίλειο μόνον κατά την έκδοση άδειας οδηγήσεως απαιτείται οφθαλμολογική εξέταση και όχι κατά τακτά χρονικά διαστήματα και ότι ώς εκ τούτου ενδέχεται πολλοί οδηγοί αυτοκινήτων να οδηγούν με μειωμένη ορατική ικανότητα; Τί ισχύει σε κάθε κράτος μέλος σχετικά με την οφθαλμολογική εξέταση στην οποία υποβάλονται οι οδηγοί και ποιά μέτρα προτίθεται να λάβει η Επιτροπή για τη βελτίωση της υφιστάμενης κατάστασης;

Απάντηση του κ. Kinnock εξ ονόματος της Επιτροπής (12 Απριλίου 1996)

Η οδηγία του Συμβουλίου αριθ. 91/439/ΕΟΚ ((ΕΕ αριθ. L 237, 24.8.1991. )), η οποία πρέπει να τεθεί σε ισχύ το αργότερο την 1η Ιουλίου 1996, προβλέπει τις ελάχιστες προϋποθέσεις όσον αφορά την όραση των οδηγών τόσο της ομάδας 1 (οδηγοί οχημάτων των κατηγοριών Α, Γ και Β + Ε), όσο και της ομάδας 2 (οδηγοί οχημάτων των κατηγοριών Γ, Γ + Ε, Δ, Δ + Ε και των υποκατηγοριών Γ1, Γ1 + Ε, Δ1 και Δ1 + Ε).

Οι προϋποθέσεις αυτές περιλαμβάνονται στο παράρτημα ΙΙΙ της οδηγίας, ιδίως στα σημεία 6.1 και 6.2 για την ομάδα 1 και στο σημείο 6.3 για την ομάδα 2. Ως εκ τούτου, οι υποψήφιοι οδηγοί που υποβάλλουν αίτηση για την απόκτηση άδειας οδηγήσεως ή οι οποίοι επιθυμούν να ανανεώσουν την άδειά τους είναι απαραίτητο να διαθέτουν όραση που να πληροί τους όρους που αναφέρονται στο παράρτημα (η εξέταση πραγματοποιείται πριν από την απόφαση έκδοσης ή ανανέωσης της άδειας). Επιπλέον, όταν υφίστανται λόγοι που να συνηγορούν στη δυνατότητα κάποιος υποψήφιος να διαθέτει μειωμένη όραση, τότε ο εν λόγω υποψήφιος πρέπει να εξετάζεται από τις αρμόδιες ιατρικές αρχές.

Γενικότερα, στην οδηγία προβλέπεται η υποχρέωση, για τους υποψηφίους της ομάδας 2 να περάσουν ιατρική εξέταση (κατά την οποία εξετάζεται ενδεχομένως η όρασή τους), πριν την απόκτηση της πρώτης τους άδειας οδηγήσεως, ενώ μετά προβλέπονται εξετάσεις σε τακτά χρονικά διαστήματα, σύμωνα με τους επιμέρους εθνικούς νόμους. Οι υποψήφιοι της ομάδας 1 είναι αφετέρου υποχρεωμένοι να περάσουν ιατρικές εξετάσεις πριν την απόκτηση της άδειάς τους, σε περίπτωση που φανεί καθαρά ότι πάσχουν από μία ή περισσότερες παθήσεις οι οποίες αναφέρονται στο παράρτημα, ενώ δεν είναι από την άλλη πλευρά υποχρεωμένοι να περνούν ιατρικές εξετάσεις σε τακτά χρονικά διαστήματα. Ωστόσο, ορισμένα κράτη μέλη επιβάλλουν ιατρικές εξετάσεις σε τακτά χρονικά διαστήματα για τους οδηγούς της ομάδας 1, παρότι η οδηγία δεν προβλέπει παρά μόνο ένα σύνολο ελαχίστων μέτρων.
ΓΡΑΠΤΗ ΕΡΩΤΗΣΗ E-0710/96 υποβολή: Anita Pollack (PSE) προς την Επιτροπή (26 Μαρτίου 1996)

Θέμα: Ικανότητα της Επιτροπής να διαχειρίζεται δασοπονικά έργα μικρής κλίμακας

Τόσο ο Κανονισμός για τις ενέργειες προώθησης των τροπικών δασών όσο και το πρωτόκολλο της Λομέ περί δασών περιλαμβάνουν στις βασικές τους προτεραιότητες κάποια σχέδια δασοπονικών έργων μικρής κλίμακας, υπό κοινοτική διαχείριση. Το μέτρο αυτό είναι άκρως επιδοκιμαστέο διότι τα μικρής κλίμακας σχέδια είναι συνήθως πιό καινοτόμα, συμφέρουν οικονομικώς και ενδείκνυνται για τις τοπικές συνθήκες περισσότερο απ'ό τι τα έργα μεγάλης κλίμακας.

Εντούτοις, λόγω της πρόσθετης επιβάρυνσης που συνεπάγεται η διαχείριση σχεδίων μικρής κλίμακας και λόγω της σοβαρής έλλειψης ειδικευμένου στον τομέα των τροπικών δασών προσωπικού, η Επιτροπή θα χρειασθεί πιθανότατα να αναζητήσει άλλους τρόπους για να εξασφαλίσει την αποτελεσματική χρηματοδότηση μεγάλου αριθμού δασοπονικών σχεδίων μικρής κλίμακας.

1. Γνωρίζει η Επιτροπή το χαμηλής χρηματοδότησης πρόγραμμα για τα τροπικά δάση που εφαρμόζει η Επιτροπή IUCN της Ολλανδίας; Το πρόγραμμα αυτό χρηματοδοτείται από την ολλανδική κυβέρνηση με 5 εκατομμύρια Dfl τον χρόνο και χρηματοδοτεί σχέδια μέχρις ανωτάτου ποσού 75.000 δολλαρίων το ένα. Η διαδικασία υποβολής αιτήσεων είναι πολύ σύντομη και οι διοικητικές διατυπώσεις στοιχειώδεις. Το πρόγραμμα σημειώνει εντυπωσιακή επιτυχία.

2. Είναι διατεθειμένη η Επιτροπή να θεσπίσει παρόμοιο πρόγραμμα για την Ευρωπαϊκή Ένωση, πουθα χρηματοδοτείται από το κονδύλι Β7-6201;

Απάντηση του κ. Marin εξ ονόματος της Επιτροπής (29 Απριλίου 1996)

Η στρατηγική που εφαρμόζει η Επιτροπή κατ' εφαρμογήν του νέου κανονισμού «τροπικά δάση» και του πρωτοκόλλου «δάση» της σύμβασης Λομέ, περιλαμβάνει τη χρηματοδότηση μεγάλων προγραμμάτων αλλά επίσης και πειραματικών πρότυπων προγραμμάτων μεσαίας κλίμακας που πραγματοποιούνται με τις τοπικές κοινότητες. Μέχρι σήμερα, η Επιτροπή δεν έχει χρηματοδοτήσει ενέργειες κάτω των 100.000 ECU, κυρίως λόγω έλλειψης επαρκών λειτουργικών δυνατοτήτων για τη διεύθυνση παρόμοιων ενεργειών.

Όσον αφορά το πρόγραμμα «Small grants» που έθεσαν σε εφαρμογή οι Κάτω Χώρες, η Επιτροπή γνωρίζει την ύπαρξή του και ενδιαφέρεται ιδιαίτερα να μάθει λεπτομερώς τους τρόπους εφαρμογής και τα αποτελέσματά του. Για το σκοπό αυτό, θα έρθει προσεχώς σε επαφή με τις ολλανδικές αρχές και, στη συνέχεια, μετά από προσεκτικό έλεγχο του προγράμματος αυτού, θα αποκομίσει τα συμπεράσματά της, όσον αφορά τις στρατηγικές, εντός των ορίων, που της θέτουν ο δημοσιονομικός κανονισμός και οι κανόνες του προϋπολογισμού.
ΓΡΑΠΤΗ ΕΡΩΤΗΣΗ E-0349/96 υποβολή: Luis Campoy Zueco (PPE) προς το (26 Φεβρουαρίου 1996)

Θέμα: Διεύρυνση της ΕΕ και ζημίες του αγροτικού τομέα

Δεδομένου ότι προβλέπεται η ένταξη των χωρών της Κεντρικής και Ανατολικής Ευρώπης στην ΕΕ, πώς προβλέπεται να επανορθωθεί η σοβαρή διατάραξη της ισορροπίας στον αγροτικό τομέα που θα παρατηρηθεί σε ορισμένες περιφέρειας της σημερινής ΕΕ;

Απάντηση (3 Ιουνίου 1996)

Εγκαινιάστηκαν οι επίσημες επαφές στα πλαίσια του διαρθρωμένου διαλόγου ανάμεσα στο Συμβούλιο (Γεωργίας) και στους υπουργούς γεωργίας των χωρών της Κεντρικής και Ανατολικής Ευρώπης. Μια πρώτη συνεδρίαση πραγματοποιήηκε το Σεπτέμβριο του 1995 και η δεύτερη προβλέπεται για το Μάιο του 1996.

Δεδομένου ότι δεν έχουν ακόμη αρχίσει οι καθαυτό διαπραγματεύσεις ενόψει ενδεχόμενης προσχώρησης των ΧΚΑΕ - η Επιτροπή μελετά πάντα τις αιτήσεις προσχώρησης προκειμένου να δώσεις τη γνώμη της σχετικά, όπως προβλέπει η Συνθήκη - δεν είναι δυνατό να προβλεφθεί στο στάδιο αυτό ποιά προβλήματα θα πρέπει να αντιμετωπιστούν τη στιγμή μιας μελλοντικής διεύρυνσης, εάν μάλιστα ληφθεί υπόψη η δυναμική εξέλιξη του γεωργικού τομέα, τόσο στην Κοινότητα, όσο και στις υποψήφιες για προσχώρηση χχχώρες.

Εν πάσει περιπτώσει, η Επιτροπή έχει, γενικά, ενεργοποιήσει ήδη τον σχετικό προβληματισμό, υποβάλλοντας στο Ευρωπαϊκό Συμβούλιο της Μαδρίτης, τον Δεκέμβριο του 1995, μια σειρά εκθέσεων ενόψει της μελλοντικής διεύρυνσης της Ευρωπαϊκής Ένωσης.

Με την ευκαιρία εκείνει, το Ευρωπαϊκό Συμβούλιο κάλεσε την Επιτροπή να εκτιμήσει βαθύτερα τα αποτελέσματα της διεύρυνσης πάνω στις κοινοτικές πολιτικές, ιδιάτερα σε ό,τι αφορά τη γεωργική πολιτική και τις διαρθωτικές πολιτικές. Το Ευρωπαϊκό Συμβούλιο θα συνεχίσει την εξέταση στις προσεχείς συνεδριάσεις του με βάσει έκθεση της Επιτροπής.
ΓΡΑΠΤΗ ΕΡΩΤΗΣΗ E-0525/96 υποβολή: Richard Howitt (PSE) προς την Επιτροπή (11 Μαρτίου 1996)

Θέμα: Πρόγραμμα HELIOS

Προτίθεται η Επιτροπή να εξασφαλίσει ότι ειδικό οπτικό τηλέφωνο για κλήσεις από κωφούς πολίτες θα υπάρχει σε όλα τα γραφεία της σε κάθε ένα από τα κράτη μέλη και ότι το προσωπικό θα εκπαιδευθεί για να χρησιμοποιεί αυτά τα τηλέφωνα αποτελεσματικά;

Συμφωνεί η Επιτροπή ότι χωρίς την ύπαρξη αυτών των τηλεφώνων η Επιτροπή θα λειτουργεί με διακρίσεις έναντι των κωφών πολιτών όσον αφορά την παροχή ενημέρωσης;

Απάντηση του κ. Oreja εξ ονόματος της Επιτροπής (26 Απριλίου 1996)

Η Επιτροπή αποδέχεται την πρόταση του Αξιότιμου Μέλους του Κοινοβουλίου, αλλά προτού δαπανήσει κάποια σημαντικά ποσά για την εφαρμογή της θα πρέπει να γίνει μία εμπεριστατωμένη μελέτη, επειδή οι τεχνικές δυνατότητες έχουν εξελιχθεί και συνδέονται άμεσα στο εξής με την πληροφορική. Τα τηλέφωνα που υπάρχουν σήμερα είναι τα κλασσικά τηλέφωνα τα οποία κινδυνεύουν σύντομα να ξεπεραστούν από τεχνική άποψη. Στο πλαίσιο της εσωτερικής της πολιτικής η Επιτροπή προτίθεται να εφαρμόσει σταδιακά τα κριτήρια της ισότητας ευκαιριών για τα άτομα με ειδικές ανάγκες και να λάβει υπόψη της τις ειδικές ανάγκες των ατόμων αυτών.
ΓΡΑΠΤΗ ΕΡΩΤΗΣΗ Ε-0284/96 Υποβολή: Pierre Bernard-Reymond (PPE) προς την Επιτροπή (15 Φεβρουαρίου 1996)

Θέμα: Κατάσταση στις χώρες του ΟΟΣΑ σε σχέση με τα κριτήρια του Μάαστριχτ για τη δημιουργία του ενιαίου νομίσματος

Ποια είναι η κατάσταση η οποία διαμορφώθηκε μέχρι τις 31 Δεκεμβρίου 1995 στις χώρες που είναι μέλη του ΟΟΣΑ όσον αφορά τα πέντε κριτήρια που έχει ορίσει η Ευρωπαϊκή Ένωση στα πλαίσια της Συνθήκης του Μάαστριχτ ενόψει της δημιουργίας ενός ενιαίου νομίσματος;

Απάντηση του κ. de Silguy εξ ονόματος της Επιτροπής (29 Μαρτίου 1996)

Το Νοέμβριο του 1995, η Επιτροπή εκπόνησε έκθεση όσον αφορά τη σύγκλιση στους κόλπους της Κοινότητας. Ο πίνακας 1 παρουσιάζει, στο μέτρο του δυνατού, τη σημερινή κατάσταση των κρατών μελών ως προς τα 5 κριτήρια σύγκλισης. Πρέπει να σημειωθεί, όπως φαίνεται στο κάτω μέρος του πίνακα, ότι οι τιμές αναφοράς των κριτηρίων δεν πρόκειται να εφαρμοστούν μηχανικά, αλλά υπόκεινται σε αξιολόγηση. Εξάλλου, η Συνθήκη ΕΟΚ απαιτεί από την ανάλυση της σύγκλισης να λαμβάνει υπόψη ορισμένους συμπληρωματικούς δείκτες, όπως η αγορά του ΕCU, η ενοποίηση των αγορών, το τρέχον ισοζύγιο και άλλοι δείκτες τιμών (άρθρο 109J(1) της Συνθήκης.

Πίνακας 1: Επίδοση των κρατών μελών σε σχέση με τα κριτήρια σύγκλισης

>TABLE>

Πηγή: Επιτροπή

Σημειωτέον ότι στον πίνακα 2 χρησιμοποιούνται εκ νέου οι ίδιες μεταβλητές για τα άλλα μέλη του Οργανισμού Οικονομικής Συνεργασίας και Ανάπτυξης (ΟΟΣΑ). Η σύγκριση είναι δύσκολη, διότι οι ορισμοί των χρησιμοποιούμενων στατιστικών σειρών είναι διαφορετικοί, όπως και ο βαθμός ενημέρωσης των αριθμητικών στοιχείων. Αυτή η δυσκολία σύγκρισης αφορά κυρίως τις σειρές των δημοσίων οικονομικών. Τέλος, δεν αναφέρεται το κριτήριο που αφορά την τιμή συναλλάγματος, διότι οι χώρες του ΟΟΣΑ, οι οποίες δεν ανήκουν στην Κοινότητα, δεν συνδέονται με συναλλαγματικό καθεστώς.

Πίνακας 2: Επίδοση των άλλων κρατών μελών του ΟΟΣΑ σε σχέση με τα άλλα κριτήρια σύγκλισης

>TABLE>

Πηγή ΔΝΤ (Διεθνείς χρηματοπιστωτικές στατιστικές) και ΟΟΣΑ (κύριοι οικονομικοί δείκτες). (*) Δημόσιο έλλειμα της κεντρικής διοίκησης. (**) Χρέος της κεντρικής διοίκησης. (1) Προσωρινοί δείκτες καταναλωτικών τιμών, όπως δημοσιεύτηκαν στις 29.2.1996, μέση αριθμητική τιμή δώδεκα μηνιαίων δεικτών εν σχέσει με την αριθμητική τιμή των δώδεκα μηνιαίων δεικτών της προηγούμενης περιόδου. (2) Μέση προθεσμία λήξης 10 έτη, με εξαίρεση το Λουξεμβούργο και την Ελλάδα (περίπου 5 έτη) (3) Πηγή: ετήσια οικονομική έκθεση της Επιτροπής, COM(96)86 τελικό της 6.3.1996. Αρνητική ένδειξη σημαίνει πλεόνασμα. (4) Πληθωρισμός βάσει τριμηνιαίων στοιχείων.